
Proiect

PARLAMENTUL REPUBLICII MOLDOVA

L E G E

cu privire la sistemul de executare silită


Parlamentul adoptă prezenta lege organică.
Capitolul I

Dispoziţii generale
Articolul 1. Scopul şi sarcinile sistemului de executare silită
(1) Sistemul  de executare silită are drept sarcină apărarea intereselor,  restabilirea drepturilor şi libertăţilor lezate ale persoanelor fizice a intereselor legale ale persoanelor juridice, restabilirea ordinii de drept, evidenţa şi controlul persoanelor condamnate la masuri alternative detenţiei, prin executarea silita a hotărîrilor, sentinţelor (nonprivative de libertate) pronunţate de către instanţele judecătoreşti, precum şi a hotărîrilor altor organe, conform prevederilor legislaţiei in vigoare.

(2) În scopul realizării acestor sarcini, prezenta lege stabileşte competenţa sistemului de executare silită, statutul juridic al personalului, drepturile şi obligaţiile, garanţiile personale şi sociale ale executorului judecătoresc, precum şi responsabilitatea acestora.

Articolul 2. Executarea silită
(1) Executarea silită este pusă în sarcina Ministrului Justiţiei şi se realizează prin intermediul Departamentului de executare şi oficiilor de executare în colaborare cu alte organe prevăzute de lege.
(2) Organele de executare reprezintă totalitatea organelor de executare, care contribuie la înfăptuirea justiţiei prin realizarea ultimei faze a proceselor civile, comerciale, contravenţionale şi penale (nonprivative de libertate).
Capitolul II
Structura sistemului de executare silită
Articolul 3. Sistemul de executare silită 
Sistemul de executare silită include în componenţa sa:
a) Ministerul Justiţiei;
b) Departamentul de executare; 
c) oficiile  de executare; 
d) alte organe prevăzute de lege.
Articolul 4.  Atribuţiile Ministerului Justiţiei în domeniul executării silite Ministerul Justiţiei are următoarele atribuţii:

a) formează politica de stat în domeniul executării silite a documentelor executorii cu caracter civil, comercial, contravenţional, penal (nonprivative de libertate);
b) elaborează proiecte de acte normative în domeniul executării silite a documentelor executorii cu caracter civil, comercial, contravenţional, penal (nonprivative de libertate);
c) supraveghează procesul de implementare a normelor în domeniul executării silite a documentelor executorii cu caracter civil, comercial, contravenţional, penal (nonprivative de libertate);
d) îndeplineşte alte atribuţii prevăzute de legislaţia în vigoare în  domeniul executării silite.

Articolul 5. Departamentul de executare 

(1) Departamentul de executare este abilitat cu funcţii de organizare, supraveghere şi control, în limitele competenţei sale.
(2) Departamentul de executare este condus de un director şi un vicedirector care este numit de ministrul justiţiei.
(3) Structura Departamentului de executare, precum şi Regulamentul de activitate se aprobă de către Guvern, iar statele de personal - de către ministrul justiţiei, conform efectivului-limită aprobat de Guvern.
(4) Departamentul de executare este persoană juridică, dispune de stampilă cu imaginea Stemei de Stat şi propria denumire, de un fond de dezvoltare a sistemului de executare, constituit în baza art.33 din Codul de executare, şi de cont  trezorerial. 
Articolul 6. Atribuţiile Departamentului de executare

Departamentul de executare are următoarele atribuţii:
a) asigură organizarea executării documentelor executorii cu caracter civil, comercial, contravenţional, penal, adoptate de instanţele judecătoreşti şi alte organe prevăzute de legislaţia în vigoare;
b) asigură respectarea şi executarea legislaţiei în domeniul executării documentelor executorii de către executorii judecătoreşti;

c) supraveghează executarea pedepselor penale nonprivative de libertate;

d) asigură evidenţa şi prelucrarea statistica a documentelor executorii;

e) întocmeşte rapoarte privind activitatea sistemului de executare;

f) generalizează practica judiciară în domeniul executării silite, precum şi altei informaţii utile şi asigură publicarea lor într-un buletin informativ al Departamentului de executare;
g) asigură supravegherea activităţii oficiilor de executare;
h) efectuează controlul şi supravegherea activităţii executorilor judecătoreşti în vederea executării în termen şi obiective a documentelor executorii parvenite spre executare;
i) întreprinde măsuri de combatere a încălcărilor admise în procesul de executare de către executorii judecătoreşti;

j) asigură supravegherea documentelor executorii parvenite şi a procedurilor de executare;

k) asigură formarea iniţială şi continuă a executorilor judecătoreşti; 

l) ţine evidenţa contabilă şi planifică utilizarea mijloacelor financiare;

m) monitorizează asigurarea tehnico-materială a sistemului de executare silită;
n) acordă ajutor metodico-practic executorilor judecătoreşti;
o) exercită alte atribuţii prevăzute de legislaţia în vigoare.
Articolul 7.  Oficiile de executare 

(1) Oficiile de executare sînt subdiviziuni subordonate administrativ şi organizatoric Departamentului de executare.
(2) Oficiile de executare activează în zonele de circumscripţie ale instanţelor de judecată.
(3) Oficiile de executare sînt conduse de şefi. La propunerea şefului Oficiului de executare, se numeşte un şef adjunct.
(4) Structura şi Regulamentul de activitate a Oficiului de executare se aprobă de către directorul Departamentului de executare. 

(5) În conformitate cu atribuţiile ce le revin, oficiile efectuează executarea documentelor executorii prevăzute de legislaţia în vigoare.

(6) Oficiile de executare sînt persoane juridice, dispun de ştampilă cu imaginea Stemei de Stat şi propria denumire, de conturi depozitare speciale, precum şi de conturi trezoreriale.


(7) Sumele din conturile depozitare speciale, precum şi din conturile trezoreriale nu pot fi urmărite în baza pretenţiilor creditorilor.

Articolul 8. Atribuţiile oficiilor de executare

Oficiul de executare are următoarele atribuţii:

a) organizează activitatea executorilor judecătoreşti; 
b) asigură evidenţa documentelor executorii;
c) efectuează lucrări de arhivările şi de păstrare a procedurilor executorii;
d) ţine evidenţa încheierilor de aplicare a sancţiunilor pecuniare persoanelor juridice şi fizice,  în condiţiile Codului de executare;
e) exercită alte atribuţii prevăzute de legislaţia în vigoare. 

Articolul 9. Atribuţiile şefului oficiilor de executare
(1) Şeful Oficiului de executare conduce nemijlocit activitatea organului
executoriu teritorial.  
(2) Şeful Oficiului de executare:
a) organizează şi controlează nemijlocit activitatea Oficiului pe care îl conduce şi poartă răspundere personală pentru aceasta;
b) asigură executarea  corectă şi în termen a dispoziţiilor, indicaţiilor, instrucţiunilor şi ordinelor directorului Departamentului de executare;
c) coordonează procesul de executare cu organele poliţiei şi cu alte organe, care, prin lege, sînt obligate să participe la executarea documentelor executorii;

d) poartă răspundere personală pentru gestionarea mijloacelor financiare şi materiale;
e) asigură respectarea executării documentelor executorii în termenele prevăzute de legislaţie;

f) exercită alte atribuţii prevăzute de legislaţia în vigoare.
Articolul 10. Consiliul coordonator al Departamentului de executare 

(1) În cadrul Departamentului de executare funcţionează un Consiliu coordonator. 

(2) Consiliul coordonator este instituit prin ordinul ministrului justiţiei şi se întruneşte de cîte ori este necesar, dar nu mai rar de o dată în trimestru .
(3) Consiliul coordonator examinează cele mai importante probleme din activitatea  sistemului  de  executare  silită. 
(4) Regulamentul de activitate al Consiliului coordonator este aprobat de către directorul Departamentului de executare.
Articolul 11. Alte organe şi instituţii abilitate cu executarea documentelor executorii 
În anumite cazuri, prevăzute de legislaţia în vigoare, se abilitează cu executarea documentelor executorii:

a) Ministerul Finanţelor, organele centrale de specialitate ale administraţiei publice şi autorităţile administraţiei publice locale care execută titlurile executorii, eliberate în baza hotărîrilor rămase definitive ale instanţelor judecătoreşti,  ce ţin de încasarea incontestabilă a mijloacelor băneşti nemijlocit de la bugetele respective. 

b) administratorii – în condiţiile Legii insolvabilităţii;
c) instituţiile bancar-creditare – referitor la decontarea incontestabilă a mijloacelor financiare din conturile bancare ale debitorului, în condiţiile art.88 al Codului de executare;
d) organele fiscale – în condiţiile Codului fiscal.

Articolul 12.  Interacţiunea sistemului de executare silită cu autorităţile administraţiei publice 
(1) Organele centrale de specialitate ale administraţiei publice şi autorităţile administraţiei publice locale, organele de drept şi de control sînt obligate să colaboreze şi să acorde sprijinul necesar, în limitele competenţelor sale, întru executarea irevocabilă a hotărîrilor judecătoreşti.

          (2) Organele Ministerului Afacerilor Interne sînt obligate, la prima solicitare, să acorde asistenţa necesară şi la timp organului de executare silită, precum şi să participe la realizarea unor măsuri procesuale prevăzute de legislaţia în vigoare.
Capitolul III
Executorul judecătoresc
Articolul 13. Executorul judecătoresc

(1) Executorul judecătoresc este persoana împuternicită în numele legii, de a executa documentele executorii, emise de organele abilitate, în condiţiile legii.

(2) Executorii judecătoreşti sînt funcţionari publici şi beneficiază de grade de calificare, conform Legii serviciului public. 

(3) Executorul judecătoresc se identifică, prin legitimaţie, conţinutul şi forma căreia se aprobă de ministrul justiţiei. 
(4) Executorul judecătoresc îşi desfăşoară activitatea în cadrul oficiilor de executare.
(5) Executorul judecătoresc are calitate procesuală şi toate acţiunile şi inacţiunile lui pot fi contestate numai în instanţele de judecată, în termenul stabilit de legislaţie.  

(6) Şeful Oficiului de executare este  executor judecătoresc.
Articolul 14. Drepturile executorilor judecătoreşti


Executorul judecătoresc are dreptul:

a) să emită încheieri în limitele competenţelor prevăzute de Codul de executare;


b) să citeze debitorul şi alte persoane implicate în procesul de executare la sediul Oficiului de executare;


c) să solicite şi să primească gratuit orice informaţie necesară pentru executarea documentelor executorii de  la Inspectoratul Fiscal Principal de Stat şi  subdiviziunile sale teritoriale, Agenţia Relaţii Funciare şi Cadastru, Ministerul Dezvoltării Informaţionale, Comisia Naţională a Valorilor Mobiliare, notarii privaţi şi cei de stat, Serviciul Vamal, Ministerul Afacerilor Interne şi subdiviziunile sale şi de la toţi gestionarii, deţinătorii de registre de stat;

d) să solicite persoanelor cu funcţii de răspundere aplicarea măsurilor coercitive faţă de persoanele care nu se conformează cerinţelor legal înaintate de executorul judecătoresc;


e) să efectueze controlul executării documentelor executorii, expediate pentru urmărirea salariului debitorului la întreprinderi, instituţii şi organizaţii;

f) să înainteze cerinţe faţă de persoanele fizice şi juridice, părţi ale procesului de executare, în vederea întreprinderii anumitor acţiuni de executare;

g) să intre, cu acordul debitorului sau al membrilor adulţi ai familiei acestuia, în încăperile şi depozitele ce aparţin debitorului şi în cele ocupate de el, să cerceteze aceste încăperi, precum şi, în baza unei încheieri a instanţei de judecată, să întreprindă aceleaşi acţiuni asupra încăperilor şi depozitelor care aparţin debitorului, dar sînt ocupate de alte persoane;

h) să aplice sechestru, să ridice bunurile, să le transmită la păstrare şi să le comercializeze în conformitate cu legislaţia în vigoare, cu excepţia bunurilor ce nu pot fi supuse urmăririi silite şi a celor scoase din circuitul civil, conform legislaţiei în vigoare;

i) să aplice sechestru pe conturile debitorului şi să interzică instituţiei bancare virarea cărorva sume băneşti de la aceste conturi;

j) să solicite şi să primească ajutorul organelor centrale de specialitate ale administraţiei publice şi autorităţilor administraţiei publice locale întru executarea documentelor executorii;


k) în cazurile de refuz de a îndeplini cerinţele şi solicitările legale, să ceară persoanelor cu funcţii de răspundere explicaţiile corespunzătoare;


l) să respingă un atac direct, imediat, material şi real, îndreptat împotriva sa şi care pune în pericol grav viaţa şi sănătatea executorului judecătoresc, în condiţiile legii; 
m) în caz de necesitate, să solicite de la organele care au pus în executare documentele executorii explicarea motivată a expunerilor dispozitive ale acestor acte;
n) să nu transmită originalul procedurii de executare sau altor documente aparte din procedura de executare instanţelor judecătoreşti, organelor de urmărire penală, altor organe abilitate, decît la demersul scris al acestora şi sub semnătură;

o) la solicitare, să beneficieze la timp şi necondiţionat de asistenţa organelor de drept;
p) să înainteze cerinţe obligatorii persoanelor cu funcţii de răspundere în vederea executării eficiente a documentului executoriu; 

q) să se asocieze în asociaţii  profesionale;
r) să exercite alte drepturi prevăzute de legislaţia în vigoare.
Articolul 15. Obligaţiile executorilor judecătoreşti    

În cadrul procesului de executare silită a documentelor executorii,
executorul judecătoresc este obligat:
a) să întreprindă, în termenele stabilite de Codul de executare, măsurile necesare în vederea executării documentelor executorii;
b) să ofere posibilitate părţilor implicate în procedura executorie şi reprezentanţilor acestora de a lua cunoştinţă de materialele procedurii executorii, să primească copii ale documentelor şi să facă înscrisuri în ele;

c) să examineze cererile părţilor privitor la procedura de executare, explicînd modul şi termenele de atac al actelor de executare;

d) să se autorecuze, dacă este interesat direct în derularea procedurii de executare sau dacă există alte circumstanţe care ar pune la îndoială imparţialitatea lui;
e) să se abţină de la fapte care ar putea să discrediteze justiţia, să compromită onoarea şi demnitatea umană ori să pună la îndoială obiectivitatea sa;

f) să păstreze taina comercială, informaţia, faptele ce i-au devenit cunoscute în timpul procesului de executare;

g) să-şi aprofundeze cunoştinţele profesionale, să dea dovadă de înaltă cultură a activităţii profesionale, să fie nepărtinitori;
h) să se identifice în timpul efectuării acţiunilor procedurale de executare a documentelor executorii prin prezentarea legitimaţiei;  
i) să se autoinstruiască în domeniul de activitate;
j) să exercite alte obligaţii prevăzute de legislaţia în vigoare.
Articolul 16. Atribuţiile executorilor judecătoreşti în executarea pedepselor penale nonprivative de libertate


Executorii judecătoreşti au următoarele atribuţii în executarea pedepselor penale nonprivative de libertate:

a) ţin evidenţa persoanelor condamnate la pedepse nonprivative de libertate;
b) efectuează supravegherea persoanelor eliberate condiţionat de executarea pedepsei penale, cu amînarea pedepsei;
c) supraveghează executarea obligaţiunilor de către persoanele eliberate condiţionat de pedeapsa înainte de termen;
d) supraveghează executarea obligaţiilor impuse minorului, eliberat de pedeapsă de către instanţa de judecată;
e) desfăşoară acţiuni de reintegrare socială a persoanelor care au săvîrşit infracţiuni absolvite de pedeapsă;
f) contribuie, după caz, la plasarea condamnaţilor în cîmpul muncii şi la reintegrarea lor în societate după eliberarea înainte de termen din instituţiile penitenciare;
g) organizează şi desfăşoară măsuri educative şi profilactice cu minorii;
h) colaborează cu instituţiile publice şi private, precum şi cu persoanele fizice şi juridice din raza lor de competenţă, în vederea identificării, după caz, a locurilor de muncă, a cursurilor şcolare, a celor de calificare şi recalificare;
i) iniţiază procedura de sancţionare şi de stimulare a condamnaţilor şi înaintează demersuri corespunzătoare în instanţa de judecată;
j) colaborează cu organele statale şi nonguvernamentale care activează în domeniul ocrotirii drepturilor copiilor;
k) execută documentele executorii privind pedeapsa penală, aplicată de instanţa de judecată sub formă de amendă;
l) exercită alte atribuţii prevăzute de legislaţia în vigoare.   

Articolul 17. Independenţa executorului judecătoresc 

(1) La executarea documentelor executorii, executorul judecătoresc este independent şi se supune numai legii.
(2) Orice imixtiune în activitatea de executare a documentelor executorii este inadmisibilă şi atrage răspunderea prevăzută de legislaţia în vigoare.
(3) Nici o persoană nu este în drept să intervină în procesul executării unui document executoriu, solicitînd aplicarea unor măsuri neprevăzute de legislaţia in vigoare.

(4) Dacă prezintă legitimaţia, în timpul exercitării atribuţiilor de serviciu, executorul judecătoresc nu poate fi reţinut, percheziţionat şi nu pot fi ridicate actele şi bunurile aflate la el, decît în modul stabilit de lege.
(5) În caz de reţinere a executorului judecătoresc sau de tragere la răspundere penală, organul care a efectuat măsurile în cauză este obligat să informeze ministrul justiţiei în decurs de 1 oră din momentul reţinerii sau tragerii la răspundere penală.
(6) Ridicarea de la executorul judecătoresc a actelor ce ţin de procedura de executare se efectuează doar cu acordul ministrului justiţiei. 
(7) Executorul judecătoresc nu poate fi tras la răspundere pentru executarea documentelor executorii, dacă nu va fi stabilită, prin sentinţă, vinovăţia  lui.
Articolul 18. Cerinţele faţă de persoanele numite în funcţia de executor judecătoresc 

(1) Executor judecătoresc poate fi orice cetăţean al Republicii Moldova, cu domiciliu permanent pe teritoriul ei, care întruneşte următoarele condiţii: 
a) este licenţiat în drept;

b) posedă limba moldovenească; 

c) are capacitate deplină de exerciţiu;

d) nu are antecedente penale şi se bucură de o bună reputaţie;

e) este apt din punct de vedere medical pentru exercitarea funcţiei ce urmează să o ocupe.

(2) Persoanele desemnate  pentru prima dată în funcţiile din sistemul  de executare depun jurămîntul de funcţionar public.

(3) Executorii judecătoreşti, în funcţie de aptitudinile profesionale şi comportament, pot fi promovaţi de către directorul Departamentului de executare pentru ocuparea funcţiilor vacante în aparatul central.

(4) Executorului judecătoresc i se interzice:

a) să ocupe alte funcţii plătite decît cea de executor judecătoresc, excepţie făcînd activitatea didactică, ştiinţifică;
b) să facă parte din fondatorii unui agent economic la momentul ocupării funcţiei;
c) să fie lichidator, administrator al procedurii de insolvabilitate. 

(5) În caz de depistare a circumstanţelor menţionate la alin.(4) al prezentului articol, executorul judecătoresc va fi preîntîmpinat să înlăture aceste momente în termen de o lună, în caz contrar, va fi destituit din funcţie.

Articolul 19. Formarea iniţială şi continuă a executorului judecătoresc
(1) Persoana care întruneşte condiţiile menţionate la art.18 al prezentei legi este în drept să fie numită în funcţia de executor judecătoresc. 

(2) După numirea în funcţie, executorii judecătoreşti urmează cursuri de formare iniţială, în condiţiile legislaţiei în vigoare.
(3) Durata cursurilor de formare iniţială a executorilor judecătoreşti este de 3 luni.

(4) După absolvirea cursurilor de formare iniţială, absolvenţii susţin un examen de capacitate.

(5) Pînă la susţinerea examenului de capacitate executorii judecătoreşti nu dispun de drepturile şi obligaţiile prevăzute de prezenta lege şi alte acte normative în vigoare.

(6) Numărul de executori judecătoreşti ce urmează a fi înscrişi la cursuri de formare iniţială este stabilit de Departamentul de executare.

(7) Dacă persoana întruneşte condiţiile art.18 al prezentei legi si anterior a activat în cadrul organelor de control şi de drept, directorul Departamentului de executare îl poate numi în funcţia de executor judecătoresc fără a absolvi cursurile de formare iniţială, dar cu susţinerea examenului de capacitate, prevăzut de alin.(4) al prezentului articol.

(8) Formarea continuă a executorilor judecătoreşti va fi efectuată conform legislaţiei în vigoare.
Articolul 20. Delegarea executorilor judecătoreşti
(1) În cazul în care un Oficiu de executare nu poate funcţiona din motivul  lipsei temporare a unor executori judecătoreşti, existenţei unor posturi vacante, precum şi în alte cazuri, directorul Departamentului de executare, la propunerea şefului acestui oficiu, poate delega executori judecătoreşti de la alte oficii de executare, fără acordul lor, pe o durată de pînă la o lună în an. Cu consimţămîntul scris al executorului judecătoresc, delegarea poate fi prelungită şi peste acest termen. Salariul mediu al executorului judecătoresc delegat nu poate fi mai mic decît cel primit în funcţia anterioară.

(2) Directorul Departamentului de executare, avînd acordul scris al executorului judecătoresc, îl poate delega în alt Oficiu de executare, într-o comisie electorală, într-o instituţie de perfecţionare specializată pentru o durată de pînă la 6 luni. Pe perioada delegaţiei, executorii judecătoreşti îşi păstrează statutul .
(3) Dacă salariul prevăzut pentru funcţia în care este delegat executorul judecătoresc este inferior celui de care acesta beneficia în funcţia sa anterioară, i se va păstra salariul funcţiei de bază.
(4) Toate cheltuielile suportate de executorul judecătoresc în timpul delegaţiei – pentru cazare, deplasare la locul delegat, vizita familiei cel mult o dată în lună sînt achitate de Departamentul de executare.
Articolul 21. Suspendarea din funcţie

Executorul judecătoresc este suspendat din funcţie prin ordinul directorului Departamentului de executare în următoarele cazuri:

a) la intentarea acţiunii penale contra acestuia, conform deciziei judecătorului de instrucţie sau, după caz, a instanţei de judecată, în condiţiile legii;

b) cînd este recunoscut absent fără veste prin hotărîre judecătorească definitivă;

c) cînd participă la campania electorală în calitate de candidat pentru ocuparea unei funcţii publice eligibile, conform Codului electoral;

d) din alte motive prevăzute de legislaţia în vigoare.

Articolul 22. Eliberarea executorului judecătoresc din funcţie

Executorul judecătoresc este eliberat din funcţie de către directorul Departamentului de executare în cazul:
a) depunerii cererii de eliberare din proprie iniţiativă;
b) comiterii  sistematice  de  încălcări  disciplinare  prevăzute  de  art.25  al prezentei legi;
c) condamnării prin sentinţă judecătorească definitivă;
d) pierderii cetăţeniei Republicii Moldova;
e) pierderii sau limitării capacităţii sale de exerciţiu;
f)  survenirii altor situaţii prevăzute de legislaţia muncii.

Articolul 23. Stimulările  executorilor judecătoreşti 
(1) Pentru executorii judecătoreşti sînt prevăzute următoarele stimulări:

a) mulţumire;

b) premiu;

c) cadouri preţioase;

d) diplomă de onoare;

e) expunerea fotografiei pe panoul de onoare.
(2) Pentru curaj şi vitejie, manifestate la îndeplinirea datoriei  de serviciu, şi alte merite deosebite, executorii judecătoreşti pot fi prezentaţi spre conferirea unor distincţii de stat.

Capitolul IV
Răspunderea executorilor judecătoreşti
Articolul 24. Răspunderea disciplinară

Executorii judecătoreşti sînt traşi la răspundere disciplinară pentru eschivare de la îndeplinirea obligaţiilor de serviciu, precum şi pentru comportamentul care dăunează intereselor serviciului şi prestigiului justiţiei, inclusiv pentru comiterea unor fapte ce contravin principiilor şi normelor morale, nedemne de funcţia deţinută. 
Articolul 25. Abaterile disciplinare  
(1) Se consideră abateri disciplinare:
a) încălcarea legislaţiei în timpul executării atribuţiilor de serviciu;
b) neexecutarea indicaţiilor şi ordinelor directorului Departamentului de executare, emise în modul stabilit;
c) comiterea unor fapte ce contravin principiilor şi normelor morale, nedemne de funcţia de executor judecătoresc;
d) încălcarea disciplinei de muncă.

(2) Anularea actelor procesuale emise de executorul judecătoresc nu atrage răspunderea disciplinară a acestuia, dacă el nu a încălcat, cu rea-voinţă, legea.

Articolul 26. Sancţiunile disciplinare
(1) În funcţie de gravitatea abaterilor, se aplică următoarele sancţiuni disciplinare:
a) avertisment;

b) mustrare;

c) mustrare aspră;

d) concediere.


(2) Sancţiunile disciplinare se aplică în conformitate cu legislaţia muncii.

Articolul 27. Răspunderea materială 


Executorul judecătoresc este responsabil pentru recuperarea pagubei materiale doar în cazul în care acţiunile lui au avut loc din culpă gravă sau intenţionat, în condiţiile legii.

Capitolul V
Asigurarea materială şi patrimoniul

sistemului de executare silită

Articolul 28. Asigurarea materială a organelor sistemului de executare silită 
(1) Finanţarea şi asigurarea tehnico-materială a organelor de executare silită se efectuează din bugetul de stat şi din mijloacele acumulate la Fondul de dezvoltare a sistemului de executare.
(2) Departamentul de executare dispune de Fondul de dezvoltare a sistemului de executare. Modul de gestionare a resurselor  financiare din Fondul de dezvoltare a sistemului de executare este stabilit printr-un regulament aprobat de Guvern.
(3) Autorităţile administraţiei publice sînt obligate să asigure oficiile de executare cu localuri de serviciu corespunzătoare. În cazul lipsei posibilităţilor de asigurare  gratuită cu încăperi de serviciu, se admite locaţiunea în condiţiile legii.
(4) Organele sistemului de executare silită se asigură, de asemenea, cu mijloace tehnice în mod centralizat, din contul bugetului de stat, precum şi din resursele  acumulate la Fondul de dezvoltare a sistemului de executare silită.

Articolul 29. Patrimoniul sistemului de executare silită 

(1) Bunurile organelor sistemului de executare silită sînt proprietate a statului şi se utilizează în scopul realizării sarcinilor ce revin acestor organe.

(2) Funcţiile de administrare a bunurilor de stat sînt exercitate de către Departamentul de executare şi oficiile de executare, în conformitate cu legislaţia în vigoare.

Articolul 30. Uniforma executorilor judecătoreşti

(1) Executorii judecătoreşti poartă uniformă atribuită gratuit. 

(2) Modelul uniformei, însemnele, normele de asigurare cu uniformă sînt aprobate de Guvern. 

(3) Regulile de port-uniformă sînt stabilite de directorul Departamentului de executare. 
Capitolul VI
Asigurarea de stat

Articolul 31. Asigurarea obligatorie de stat
Viaţa, sănătatea şi bunurile executorului judecătoresc sînt supuse asigurării obligatorii de stat din contul bugetului de stat, în conformitate  cu  prevederile legislaţiei în vigoare.
Articolul 32. Remunerarea muncii
    
(1) Remunerarea muncii executorului judecătoresc se efectuează conform legislaţiei  în  vigoare.
(2) În cazul deţinerii sub arest a executorului judecătoresc, remunerarea muncii lui se suspendă din ziua arestului. În caz de achitare, executorului judecătoresc i se recalculează salariul mediu pe întreaga perioadă de arest nemotivat.
(3) Executorul judecătoresc poate beneficia în baza încheierii şefului Oficiului de executare de un spor la salariu de pînă la 200 unităţi convenţionale lunar, dar nu mai mult de 1200 unităţi convenţionale anual din taxa de executare real încasată, achitat din Fondul de dezvoltare a sistemului de executare silită. 
Capitolul VII
Cooperarea internaţională

Articolul 33. Cooperarea internaţională

Departamentul de executare poate stabili relaţii de cooperare cu autorităţile publice de profil ale altor state, precum şi cu organizaţii internaţionale.
Capitolul VIII
Dispoziţii finale şi tranzitorii

Articolul 34. 
Guvernul, în termen de 3 luni, de la data adoptării prezentei legi:
- va prezenta Parlamentului propuneri privind aducerea legislaţiei în vigoare în concordanţă cu prezenta lege:

- va aduce actele sale normative în concordanţă cu prezenta lege.

